Junk Garden สวนสไตล์จังก์
สวนสไตล์จังก์ (Junk Garden) หรือการนำของเหลือใช้มาประดับตกแต่งสวนเป็นอีกไอเดียทางเลือกที่น่าสนใจสำหรับคนที่ชอบดัดแปลงตกแต่งสวน เพราะนอกจากจะช่วยประหยัดเงินในการซื้อหาของแล้ว เรายังได้สนุกกับการคิดสร้างสรรค์นำของที่ว่ามาจัดวางให้ออกมาสวยงาม คนส่วนใหญ่มักจะเข้าใจว่าสวนสไตล์นี้คือการนำของเหลือใช้มาทำเป็นภาชนะปลูกต้นไม้เท่านั้น ไม่ว่าจะเป็นยางรถยนต์ ขวดน้ำ ถ้วย ชาม กะละมังเก่า แต่ความจริงแล้วเรายังสามารถดัดแปลงเป็นของตกแต่งสวนในรูปแบบอื่นๆ ได้อีก เช่น นำป้ายเก่ามาตกแต่งผนัง ใช้เก้าอี้ไม้วางกระถาง นำของสะสมมาจัดวางเป็นมุมโชว์ของไปเลย หรือจะเปลี่ยนโฉมทาสีใหม่ก็ได้
4 ก.ย. 2555

สวนสไตล์จังก์ (Junk Garden) หรือการนำของเหลือใช้มาประดับตกแต่งสวนเป็นอีกไอเดียทางเลือกที่น่าสนใจสำหรับคนที่ชอบดัดแปลงตกแต่งสวน เพราะนอกจากจะช่วยประหยัดเงินในการซื้อหาของแล้ว เรายังได้สนุกกับการคิดสร้างสรรค์นำของที่ว่ามาจัดวางให้ออกมาสวยงาม คนส่วนใหญ่มักจะเข้าใจว่าสวนสไตล์นี้คือการนำของเหลือใช้มาทำเป็นภาชนะปลูกต้นไม้เท่านั้น ไม่ว่าจะเป็นยางรถยนต์ ขวดน้ำ ถ้วย ชาม กะละมังเก่า แต่ความจริงแล้วเรายังสามารถดัดแปลงเป็นของตกแต่งสวนในรูปแบบอื่นๆ ได้อีก เช่น นำป้ายเก่ามาตกแต่งผนัง ใช้เก้าอี้ไม้วางกระถาง นำของสะสมมาจัดวางเป็นมุมโชว์ของไปเลย หรือจะเปลี่ยนโฉมทาสีใหม่ก็ได้
อย่างไรก็ตาม เจ้าของบ้านหลายคนอาจกังวลกลัวจะจัดออกมาไม่สวยงาม เราจึงมีหลักการง่ายๆ ในการจัดสวนสไตล์นี้มาฝาก ดังนี้
กำหนดจุดประสงค์ให้ชัดเจนว่าต้องการจัดเพื่อใช้เป็นสวนโชว์หรือจัดให้สามารถเข้าไปใช้งานในสวนได้ด้วย เพื่อแบ่งสัดส่วนพื้นที่กิจกรรมได้ถูกต้องเหมาะสม
การเลือกใช้สีในสวนขึ้นอยู่กับภาพรวมว่าต้องการสื่ออารมณ์แบบใด ถ้าต้องการเน้นความสนุกสนาน ควรเลือกใช้สีสดใสหรือสีโทนร้อน เช่น แดง เหลือง ส้ม แต่ถ้าต้องการอารมณ์อ่อนหวานก็ควรเลือกใช้สีโทนเย็นอย่างฟ้า ม่วง เขียว
ควรทำความสะอาดเศษคราบดินโคลนหรือฝุ่นออกจากผิววัสดุบ้าง เพื่อเพิ่มเสน่ห์ให้ชวนมอง และควรใช้วัสดุที่เมื่อทิ้งไว้อาจก่อให้เกิดสารพิษหรือเป็นอันตรายต่อคนและสภาพแวดล้อม เช่น กระป๋องสารเคมี
กำหนดตำแหน่งการวางองค์ประกอบในมุมสวนให้โดดเด่นน่าสนใจ โดยแต่ละมุมควรมีจุดเด่นหรือจุดนำสายตาเพียงจุดเดียว และเน้นความพิเศษของจุดนั้นให้ชัดเจน
เลือกพรรณไม้ให้เหมาะกับวัสดุเหลือใช้ที่นำมาจัดวาง เพื่อช่วยบดบังข้อด้อยและทำให้สวนมุมนั้นดูน่ารักยิ่งขึ้น หากนำวัสดุเหลือใช้ที่มีรอยบิ่นมาเป็นภาชนะปลูกควรเลือกปลูกพรรณไม้เลื้อยคลุมบดบังรอยบิ่นของภาชนะนั้นไว้
การสร้างเรื่องราวในสวนเพิ่มความน่าสนใจให้สวนสไตล์จังก์ได้ไม่ยาก ขึ้นอยู่กับการนำเสนอว่าต้องการสื่อให้ผู้พบเห็นรับรู้เรื่องอะไร เช่น การนำอุปกรณ์การเกษตรที่หมดอายุการใช้งานมาวางประดับในสวน เพื่อบอกเล่าเรื่องราววิถีชีวิตของเจ้าของสวนที่เคยทำอาชีพเกษตรกรรม นอกจากจะทำให้เจ้าของเพลินตาแล้ว สวนยังสร้างคุณค่าทางจิตใจได้อีกด้วย